Diari Oficial de la Generalitat Valenciana


Sumari del DOGV 7448, del 22-01-2015 (2015/373)

RESOLUCIÓ de 19 de gener de 2015, de la directora general del Secretariat del Consell i Relacions amb les Corts, per la qual es disposa la publicació del conveni marc entre la Generalitat i Ardilla Connecting Life, Community Interest Company, amb l'objecte de fomentar la creació del Corredor Verd Mediterrani i permetre la connectivitat dels espais naturals a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7448

Data del DOGV
:   22-01-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/373


Data del document
:   19-01-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 19 de gener de 2015, de la directora general del Secretariat del Consell i Relacions amb les Corts, per la qual es disposa la publicació del conveni marc entre la Generalitat i Ardilla Connecting Life, Community Interest Company, amb l'objecte de fomentar la creació del Corredor Verd Mediterrani i permetre la connectivitat dels espais naturals a la Comunitat Valenciana. [2015/373]  
La Generalitat i Ardilla Connecting Life, Community Interest Company, han subscrit, prèvia tramitació reglamentària, el 7 de gener de 2015, un conveni marc amb l'objecte de fomentar la creació del Corredor Verd Mediterrani i permetre la connectivitat dels espais naturals a la Comunitat Valenciana.  
En compliment del que establix l'article 3.4 del Decret 20/1993, de 8 de febrer, del Consell, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 53/2015 i que figura com a annex d'esta resolució.  
  
València, 19 de gener de 2015.- La directora general del Secretariat del Consell i Relacions amb les Corts: Marta Martí Arador.  
  
  
Conveni marc de col·laboració entre la Generalitat, a través de la Conselleria d'Infraestructures, Territori i Medi Ambient, i Ardilla Connecting Life, amb l'objecte de fomentar la creació del corredor verd mediterrani i permetre la connectivitat dels espais naturals a la Comunitat Valenciana  
  
València, 7 de gener de 2015  
  
Reunits  
D'una part, Isabel Bonig Trigueros, consellera d'Infraestructures, Territori i Medi Ambient, en virtut del Decret 7/2012, de 7 de desembre, del president de la Generalitat, pel qual cessen i es nomenen consellers, secretari i portaveu del Consell (DOCV 10.12.2012) en representació de la Generalitat, d'acord amb les facultats que li conferix l'article 28, de la Llei 5/1983, de 30 de desembre, del Consell.  
  
I de l'altra, Ricardo Fraile, amb DNI 0804BCN00054, en virtut dels poders que li conferixen els estatuts com a president de l'entitat, el qual actua en nom i representació d'Ardilla Connecting Life, Community Interest Company núm. 8705824, d'ara en avant Ardilla, amb seu en 78 York Street, Londres-Regne Unit i amb establiment permanent a Espanya en el carrer Agustín de Betancourt, 21, Madrid, entitat sense ànim de lucre, amb NIF W8261684.  
Ambdós parts es reconeixen mútuament la capacitat jurídica necessària i suficient per a subscriure este conveni marc de col·laboració, en la representació amb què actua cada una d'elles, i, a este efecte,  
  
EXPOSEN  
Primer. Que la Generalitat és competent en forests, aprofitaments i servicis forestals, vies pecuàries i pastos, espais naturals protegits i tractament especial de zones de muntanya, d'acord amb el que disposa el número 23 de l'apartat 1 de la Constitució Espanyola, d'acord amb l'article 49.1.10a de l'Estatut d'Autonomia de la Comunitat Valenciana, segons la redacció feta per la Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol, de l'Estatut d'Autonomia de la Comunitat Valenciana. Igualment, i d'acord amb l'article 50.6 de l'esmentat Estatut, la Generalitat és competent, en el marc de la legislació bàsica de l'Estat, per al desplegament legislatiu i l'execució en matèria de protecció del medi ambient, sense perjuí de les seues facultats per a establir normes addicionals de protecció.  
  
Segon. Que la Conselleria d'Infraestructures, Territori i Medi Ambient, a través de la Direcció General de Medi Natural, en virtut del Decret 85/2013, de 28 de juny, del Consell, pel qual aprova el Reglament orgànic i funcional de la Conselleria d'Infraestructures, Territori i Medi Ambient, exercix les competències en matèria de medi ambient i paisatge, entre altres.  
Tercer. Que la Direcció General de Medi Natural exercix les competències que li atribuïx l'article 70 de la Llei del Consell en matèria d'espais naturals i biodiversitat, gestió forestal i vies pecuàries, caça, pesca esportiva i gestió de parcs naturals.  
Quart. Que la Conselleria d'Infraestructures, Territori i Medi Ambient es fa càrrec d'establir canals d'intercanvi d'informació relacionats amb el medi natural i la biodiversitat entre l'Administració i la societat civil, així com de formular plans i programes i activitats dirigides a l'educació, investigació i formació ambiental, en l'àmbit de les competències del departament.  
Quint. Que Ardilla promou a Espanya els corredors ecològics Ardilla, i en especial el Corredor Verd Mediterrani, els quals afavorixen la connectivitat biològica entre els espais naturals i permeten una millor conservació i gestió dels ecosistemes naturals, i realitza accions de reforestació i gestió sostenible en estos espais, a fi de lluitar contra el canvi climàtic.  
Sext. Que Ardilla realitza les tasques de plantació i manteniment d'estos espais naturals a través de la captació de fons d'empreses privades que financen i realitzen de manera participativa les tasques de reforestació i gestió sostenible dels espais naturals.  
Sèptim. Que Ardilla té una política estricta de reforestació i gestió sostenible dels espais naturals, de manera que les plantacions es fan en terrenys pertanyents a entitats públiques amb la col·laboració dels servicis forestals corresponents en les tasques de planificació, ordenació i gestió d'estes plantacions. Així mateix, una vegada realitzada la plantació, es du a terme un seguiment i manteniment d'estes, la qual cosa permet assegurar el creixement de les plantes i la implicació al llarg de diversos anys de les entitats participants en la conservació de les forests públiques objecte de les actuacions. Les repoblacions es realitzen al llarg de tots els corredors ecològics Ardilla, amb arbres autòctons en cada zona, i es procura que les zones seleccionades pertanguen a un espai natural protegit, xarxa natura 2000, patrimoni de la humanitat, etc.  
  
Octau. Que Ardilla, a més de les seues actuacions, exercix una activitat de promoció a través d'esdeveniments públics, accions de màrqueting i publicitat, cosa que garantix el coneixement de les seues activitats per la ciutadania.  
Que tenint en compte tot això, ambdós entitats acorden subscriure este conveni marc de col·laboració, que es regirà per les següents:  
  
  
Clàusules  
  
Primera. Objecte  
L'objecte d'este conveni marc és l'establiment d'una col·laboració entre la Conselleria d'Infraestructures, Territori i Medi Ambient de la Comunitat Valenciana i Ardilla amb l'objecte de fomentar la creació del Corredor Verd Mediterrani, i permetre la connectivitat dels espais naturals de la Comunitat Valenciana a través d'accions de restauració forestal participatives, de comunicació, de sensibilització i de seguiment dels treballs en terrenys forestals propietat de la Comunitat Valenciana al llarg del Corredor Verd Mediterrani.  
  
  
Segona. Obligacions de la conselleria d'infraestructures, territori i medi ambient de la comunitat valenciana  
La Conselleria d'Infraestructures, Territori i Medi Ambient de la Comunitat Valenciana es compromet a:  
- Col·laborar en el disseny del recorregut més idoni per al Corredor Verd Mediterrani, a través de la Comunitat Valenciana.  
- Prestar la disponibilitat dels terrenys, en terrenys públics per a la creació d'este corredor, que seran apadrinats per la societat, incloent-hi les empreses amb polítiques de responsabilitat social corporativa.  
  
- Produir, amb l'acord previ amb els vivers de la Generalitat, les espècies de plantes certificades i autòctones necessàries per als treballs de reforestació al llarg del Corredor Verd Mediterrani i posar la planta certificada. Per a això, Ardilla haurà de presentar una sol·licitud prèvia a la Direcció Territorial de la Conselleria d'Infraestructures, Territori i Medi Ambient on es realitza l'obra durant el primer trimestre de l'any per al qual se sol·licita la planta, a fi que el viver puga produir la planta sol·licitada. Ardilla pagarà la planta facilitada pels vivers al preu taxat per la Generalitat.  
- Certificar el compliment correcte de les unitats d'obra dels treballs objecte d'este conveni.  
- Prestar la seua col·laboració institucional en els esdeveniments públics, donant suport amb els mitjans humans disponibles a les accions que es facen i garantint la presència de personal qualificat de la Comunitat Autònoma Valenciana i la seua visibilitat davant dels assistents.  
- Comunicar l'existència d'este conveni marc al personal de la Conselleria d'Infraestructures, Territori i Medi Ambient de la Comunitat Valenciana, amb l'assignació d'una persona del servici amb competències en matèria forestal, d'espais naturals, Xarxa Natura 2000 o connectivitat ecològica, per a tractar aspectes de caràcter tècnic en relació amb cada una de les accions de conservació necessàries per a la creació del Corredor Verd Mediterrani.  
  
Tercera. Obligacions d'Ardilla  
Ardilla es compromet a:  
- Promoure de forma concreta el Corredor Verd Mediterrani a la Comunitat Valenciana, realitzant la captació de fons des d'empreses d'àmbit nacional o internacional per a l'execució de projectes de reforestació, conservació i gestió sostenible dels espais naturals emmarcats en este corredor i elaborant els projectes necessaris per a això.  
  
- Iniciar una campanya de comunicació entre les empreses de la Comunitat Valenciana per a presentar el Corredor Verd Mediterrani, en especial entre les xicotetes i mitjanes empreses (PIMES), de manera que es dinamitzen processos de responsabilitat social corporativa i es generen aliances per a conservar el medi natural de la Comunitat Autònoma Valenciana.  
- Designar un responsable d'Ardilla que s'encarregue de coordinar les actuacions amb el servici competent de la Comunitat Valenciana en la gestió forestal, els espais naturals, la Xarxa Natura 2000 i la connectivitat ecològica.  
- Publicitar a través de tots els seus mitjans, impresos o digitals, en especial en el web a Espanya, la col·laboració de la Conselleria d'Infraestructures, Territori i Medi Ambient de la Comunitat Valenciana en el Corredor Verd Mediterrani.  
- Obtindre la conformitat prèvia de la Conselleria d'Infraestructures, Territori i Medi Ambient de la Comunitat Valenciana de la participació de cada una de les empreses interessades a col·laborar en les accions objecte d'este conveni marc.  
- Promoure el seguiment posterior de les accions realitzades en virtut d'este conveni marc entre els participants de les activitats, impulsant processos d'educació ambiental i participació ciutadana com a millor ferramenta per a la gestió compartida del medi natural de la Comunitat Valenciana.  
  
Quarta. Dret sobre els resultats de les actuacions  
La participació en els programes de reforestació participativa i el seguiment posterior de les plantacions no implicarà l'adquisició de cap dret sobre els terrenys o les plantacions que es facen per part de les empreses que hagen participat en el finançament de les actuacions d'Ardilla.  
  
Quinta. Preferència de col·laboració  
Ardilla es compromet a triar en prioritat la Comunitat Valenciana o qualsevol dels organismes que puga recomanar com a destinatari dels fons recaptats en el marc d'este conveni.  
  
Sexta. Finançament  
Este conveni marc crea una col·laboració entre les parts que en cap cas generarà obligacions econòmiques noves per a la Conselleria d'Infraestructures, Territori i Medi Ambient de la Comunitat Valenciana o per a Ardilla.  
  
Sèptima. Vigència  
Este conveni marc entrarà en vigor en el moment de la firma i mantindrà la seua vigència fins a quatre anys després d'esta, i es prorrogarà amb l'acord previ exprés i per escrit entre les parts, per períodes bianuals.  
  
Octava. Comissió de seguiment  
Es crea una comissió de seguiment i coordinació d'este conveni marc composta per dos representants de la Conselleria d'Infraestructures, Territori i Medi Ambient de la Comunitat Valenciana i dos d'Ardilla, que es reunirà com a mínim una vegada a l'any.  
Esta comissió coneixerà de les qüestions que puguen sorgir en l'aplicació i interpretació del conveni marc. Així mateix, durà a terme el seguiment del que s'ha acordat en este document i farà les actuacions que calga per al seu desenrotllament i proposarà aquelles que considere necessàries per al millor i més eficaç compliment del seu objecte.  
  
A les reunions d'esta comissió podran assistir per invitació, i amb l'acord previ d'ambdós parts, col·laboradors independents per a cada activitat específica que es desenrotlle en virtut d'este conveni marc.  
  
Novena. Confidencialitat  
Cada una de les parts es compromet a no difondre les informacions científiques o tècniques pertanyents a l'altra part, a les quals haja pogut tindre accés en ocasió del desenrotllament de les actuacions d'este conveni marc, llevat que eixes informacions siguen de domini públic o que la seua revelació siga requerida per llei o, si és el cas, es realitze de mutu acord i amb consentiment exprés de l'altra part. El que disposa esta clàusula subsistirà després de l'acabament d'este conveni marc.  
  
  
Deu. Publicitat  
Les parts es comprometen a difondre i publicitar les imatges corporatives en les accions que es realitzen en virtut d'este conveni marc. En els actes o esdeveniments, les parts es convocaran i citaran recíprocament. Les imatges corporatives de les firmants del conveni marc s'utilitzaran, en qualsevol publicació o actuació tant d'ús intern com extern, exclusivament per al desenrotllament de l'objecte d'este document. Per a qualsevol aplicació dels logotips en materials de comunicació serà necessària la conformitat prèvia i expressa d'ambdós parts amb el contingut d'estos, per a la qual cosa la part proponent ha de remetre a l'altra els dissenys per a la seua aprovació.  
  
Onze. Causes de resolució  
Seran causes de resolució d'este conveni marc el mutu acord de les parts, l'expiració del termini de duració inicial o de les seues pròrrogues i l'incompliment de les obligacions pactades.  
  
Dotze. Interpretació i controvèrsies  
Les controvèrsies que es puguen plantejar en la interpretació i aplicació de les clàusules contingudes en este conveni marc seran resoltes en primera instància per la comissió mixta que es crea en la clàusula sèptima. L'orde jurisdiccional contenciós administratiu serà el competent per a conéixer de les qüestions litigioses que es puguen presentar.  
  
  
Tretze. Caràcter del conveni marc  
Esta conveni marc no és de naturalesa administrativa, el qual està arreplegat en l'article 4.1.d del text refós de la Llei de Contractes del Sector Públic aprovat pel Reial Decret Legislatiu 3/2011, de 14 de novembre.  
  
I en prova de conformitat, ambdós parts firmen este conveni marc per triplicat exemplar, en el lloc i la data anteriorment indicats.  
  
  
Per la Conselleria d'Infraestructures, Territori i Medi Ambient de la Generalitat Valenciana,  
Isabel Bonig Trigueros  
  
Per Ardilla Connecting Life, Community Interest Company,  
Ricardo Fraile